ORDE do 22 de abril de 2008 pola que se regula o protocolo do informe e avaliación previa para a prórroga e adquisición do carácter indefinido do profesorado colaborador nas universidades públicas de Galicia contratados con anterioridade á Lei orgánica 4/2007, do 12 de abril.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 05/05/2008

A Comunidade Autónoma de Galicia estableceu o réxime de contratación da figura da profesora e profesor colaborador a través do artigo 6 do Decreto 266/2002, do 6 de setembro, de contratación de profesorado universitario, réxime que foi completado polos artigos 9 e 10 do Decreto 270/2003, do 22 de maio, regulador da Axencia para a Calidade do Sistema Universitario de Galicia (ACSUG). Estableceuse así, de conformidade cos termos establecidos polo artigo 51 da Lei orgánica 6/2001, a necesidade da obtención do informe previo da Axencia para a Calidade do Sistema Universitario de Galicia para poder ser contratado ou contratada como profesor ou profesora colaborador, polas universidades galegas.
Coa entrada en vigor da Lei orgánica 4/2007, do 12 de abril, pola que se modifica a Lei orgánica 6/2001, do 21 de decembro, de universidades, déixase sen contido o artigo 51 que regulaba a figura do profesor colaborador, quedando como figura excepcional e pendente de desenvolvemento regulamentario a teor do disposto na disposición transitoria segunda. Por outra parte, a disposición adicional terceira da mesma Lei orgánica 4/2007 determina que os actuais profesores colaboradores que no momento da entrada en vigor desta lei estean contratados como profesores colaboradores consonte á antiga Lei orgánica 6/2001 poderán continuar no desempeño das súas funcións docentes e investigadoras.
En consecuencia e visto o informe da Comisión Galega de Informes, Avaliación, Certificación e Acreditación (CGIACA), esta consellería, facendo uso das atribucións que lle están conferidas na Lei 1/1983, do 22 de febreiro, de normas reguladoras da Xunta de Galicia e da súa Presidencia, e en virtude da habilitación prevista na disposición derradeira segunda do citado Decreto 270/2003, do 22 de maio, regulador da Axencia para a Calidade do Sistema Universitario de Galicia (ACSUG),
DISPÓN:
Capítulo i
Disposicións xerais
Artigo 1º.-Ámbito regulador.
Con esta orde establécese o procedemento que deberá seguir a Axencia para a Calidade do Sistema Universitario de Galicia (ACSUG) para a emisión do informe previo á prorroga dos contratos das profesoras e profesores colaboradores das universidades públicas de Galicia, así como para a emisión da avaliación previa á adquisición do carácter indefinido dos referidos contratos, de conformidade co establecido no artigo 6 do Decreto 266/2002, do 6 de setembro, de contratación de profesorado universitario, e nos artigos 9 e 10 do Decreto 270/2003, do 22 de maio, regulador da ACSUG, así como os criterios e baremo de valoración que se terán en conta para realizar os informes e avaliacións a que se fai referencia.
Artigo 2º.-Destinatarios.
1. As persoas que estean contratadas por algunha das universidades públicas de Galicia como profesoras ou profesores colaboradores e se atopen no último ano do período inicial máximo de catro anos a que se refire o artigo 6.2º do Decreto 266/2002, do 6 de setembro, de contratación de profesorado universitario, poderán solicitar a emisión do informe previo á prórroga do contrato de profesora ou profesor colaborador ante a ACSUG.
2. Así mesmo, as persoas que tivesen prorrogado o seu contrato como profesoras ou profesores colaboradores por algunha das universidades públicas de Galicia, de conformidade co establecido no artigo 6.2 do Decreto 266/2002, do 6 de setembro, de contratación de profesorado universitario, poderán solicitar, en calquera momento, a emisión da avaliación previa á adquisición do carácter indefinido do contrato de profesora ou profesor colaborador ante a ACSUG.
Capítulo II
Informes e avaliacións
Artigo 3º.-Obxecto do informe e das avaliacións.
1. A emisión do informe previo á prorroga do contrato de profesora ou profesor a que se refire o parágrafo primeiro do artigo 6.2º do Decreto 266/2002, do 6 de setembro, de contratación de profesorado universitario, e o artigo 9.2º do Decreto 270/2003, do 22 de maio, regulador da ACSUG, farase valorando unicamente os méritos, alegados polo solicitante, correspondentes á actividade desenvolvida como profesora ou profesor colaborador.
2. A emisión da avaliación previa á adquisición do carácter indefinido do contrato de profesora ou profesor colaborador a que se refire o parágrafo segundo do artigo 6.2º do Decreto 266/2002, do 6 de setembro, de contratación de profesorado universitario, e o artigo 10 do Decreto 270/2003, do 22 de maio, regulador da ACSUG, farase valorando unicamente os méritos alegados polo solicitante correspondentes á actividade desenvolvida nos dous períodos previos como profesora ou profesor colaborador.
Artigo 4º.-Órgano competente.
A Comisión Galega de Informes, Avaliación e Certificación (CGIACA), creada polo Decreto 270/2003, do 22 de maio, regulador da ACSUG, será o órgano encargado da emisión dos respectivos informes e avaliacións.
Artigo 5º.-Solicitude de informes externos.
De conformidade co disposto nos artigos 82 e 83 da Lei 30/1992, do 26 de novembro, de réxime xurídico das administracións públicas e do procedemento administrativo común, a CGIACA poderá solicitar os informes que considere oportunos para realizar as súas propostas de avaliación ou informe a expertos do ámbito científico e académico que corresponda, en función da área ou áreas de coñecemento indicadas polo interesado na súa solicitude.
Artigo 6º.-Efectos do informe e da avaliación.
1. O informe ou avaliación que se emita non estará vinculado a ningunha área de coñecemento específica. Os informes favorables ou as avaliacións positivas non teñen prazo de caducidade unha vez obtidos.
2. No caso de que o resultado do informe fose desfavorable ou a avaliación negativa, poderanse volver solicitar, unha vez transcorridos seis meses desde a notificación da correspondente resolución.
Capítulo III
Criterios e baremo de valoración
Artigo 7º.-Criterios de valoración das solicitudes.
Para a emisión dos correspondentes informes e avaliacións, a CGIACA valorará os méritos individuais alegados polos solicitantes tendo en conta os criterios obxectivos de valoración establecidos no anexo I, valorando cada mérito que resulte procedente, en función da súa relevancia, coas puntuacións dentro dos rangos que figuran no baremo establecido no anexo II. Neste sentido terase en conta a rama e área de coñecemento indicadas na solicitude.
Artigo 8º.-Resultado dos informes e das avaliacións.
Para que os informes sexan favorables ou as avaliacións sexan positivas deberanse superar as puntuacións establecidas no anexo II para cada caso. No caso contrario o informe será desfavorable ou a avaliación negativa.
Capítulo IV
Procedemento
Artigo 9º.-Presentación das solicitudes.
1. De conformidade co disposto no artigo 13 do Decreto 270/2003, do 22 de maio, regulador da ACSUG, as solicitudes de avaliación ou informe dirixiranse ao presidente do Consello de Dirección da ACSUG e, sen prexuízo do establecido no punto 3 deste artigo, presentaranse no modelo normalizado de instancia que se publica para o efecto como anexo III. As instancias poderán presentarse en calquera dos rexistros relacionados no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Os solicitantes, xunto co modelo normalizado de instancia, deberán presentar a seguinte documentación:
a) Copia do documento acreditativo da personalidade do solicitante (DNI ou equivalente).
b) Curriculo, asinado polo solicitante en todas as follas, en que se indiquen os méritos individuais que os interesados desexen facer constar, desenvolvidos unicamente durante o período ou períodos contratados como profesoras ou profesores colaboradores, que sexan obxecto de valoración.
O Curriculo deberá contar coas seguintes epígrafes: datos persoais, actividade docente, formación e innovación para a docencia, investigación, xestión e outros méritos (neste epígrafe incluirase a experiencia profesional en ámbitos non-universitarios).
c) Xunto ao curriculo presentarase, tamén asinada, a declaración que se publica como anexo IV, en que o solicitante declara a veracidade dos datos que figuran no seu currículo, así como dos documentos xustificativos que se lle xuntan, e se asumen as responsabilidades que puidesen derivar en caso contrario.
d) A ACSUG solicitará ás universidades do SUG a listaxe en que se certifique que os solicitantes cumpren os requisitos correspondentes establecidos no artigo segundo, para poder solicitar a emisión do informe ou avaliación.
3. O modelo de instancia (anexo III) deberase cubrir en formato dixital, na aplicación informática a que se poderá acceder na páxina web www.acsug.es. Unha vez cuberto en formato dixital, imprimirase e asinarase debidamente. Feito isto, presentaranse ante a ACSUG do xeito que se establece no punto 1 deste artigo, xunto co resto de documentos que se relacionan no seu punto 2.
4. Achegarase unicamente unha copia dos documentos que se presenten.
Artigo 10º.-Xustificación dos méritos curriculares.
1. Os solicitantes deberán xustificar adecuadamente todos os méritos curriculares que aleguen.
2. De acordo co disposto no artigo 35.f da Lei 30/1992, do 26 de novembro, de réxime xurídico das administracións públicas e do procedemento administrativo común, no caso de que xa se solicitase a avaliación ou informe regulados nesta orde con anterioridade, non será necesario a presentación da documentación que xa se atope en poder da ACSUG. Neste caso indicarase esta circunstancia na solicitude, facendo referencia ao número de expediente correspondente ás avaliacións ou informes anteriores. En todo caso, os méritos curriculares obtidos con posterioridade á anterior solicitude de avaliación ou informe deberán ser xustificados.
Artigo 11º.-Admisión a trámite, emenda e mellora da solicitud.
1. A ACSUG comprobará que as solicitudes presentadas cumpren cos requisitos exixidos no punto primeiro do artigo 70 da Lei 30/1992, do 26 de novembro, de réxime xurídico das administracións públicas e do procedemento administrativo común e coa demais normativa de aplicación. Así mesmo, comprobará que ás solicitudes se lles xuntan os documentos exixidos no artigo 9º desta orde.
2. No caso contrario, requirirase os interesados para que procedan á súa emenda de conformidade co disposto no artigo 71 da citada Lei 30/1992. De non facelo, considerarase que sesistoron da súa petición e arquivarase o expediente nos termos previstos no citado artigo.
3. Admitidas a trámite as solicitudes, as correspondentes avaliacións e informes faranse de acordo cos xustificantes dos méritos que achegasen os interesados.
4. Sen prexuízo do disposto na epígrafe anterior, a ACSUG, por petición da CGIACA, poderá requirir dos solicitantes as aclaracións e concrecións que considere oportunas en relación cos méritos alegados nos seus currículos.
Artigo 12º.-Emisión dos informes e as avaliacións.
1. Unha vez valoradas as solicitudes, a CGIACA emitirá a correspondente proposta de informe ou avaliación. As propostas da CGIACA deberán estar motivadas e serán vinculantes para o Consello de Dirección da ACSUG, segundo dispón o artigo 13.2º do Decreto 270/2003, do 22 de maio, regulador da Axencia para a Calidade do Sistema Universitario de Galicia (ACSUG).
2. Os acordos do Consello de Dirección ditaranse de conformidade co establecido no artigo 89 da Lei 30/1992, do 26 de novembro, de réxime xurídico das administracións públicas e do procedemento administrativo común, e seralles notificados a cada solicitante nos termos previstos no artigo 59 da mesma lei, e no prazo máximo dos seis meses seguintes á presentación da solicitude.
Artigo 13º.-Recurso.
Os acordos do Consello de Dirección esgotan a vía administrativa, polo que de conformidade co disposto no artigo 116 da Lei 30/1992 poderán ser recorridos en reposición ante o mesmo órgano que os ditou ou ser impugnados directamente perante a xurisdición contencioso-administrativa, de conformidade co disposto na Lei 29/1998, do 13 de xullo, reguladora da xurisdición contencioso-administrativa.
Disposición adicional única
Protección de datos de carácter persoal.-Os procedementos instruídos pola ACSUG nesta materia seguirán os preceptos da Lei Orgánica 15/1999, do 13 de decembro, de protección de datos de carácter persoal, BOE nº 298, do 14 de decembro, polo que se pon en coñecemento dos interesados o dereito de acceso, rectificación, cancelación e oposición ao tratamento dos seus datos persoais, que poderán exercer mediante escrito dirixido á Axencia para a Calidade do Sistema Universitario de Galicia-Lamas de Abade, s/n-C.I.F.P. Compostela, 5º andar, 15702 Santiago de Compostela (A Coruña).
Disposición derradeira única
Entrada en vigor.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela 22 de abril de 2008.
Laura Sánchez Piñón
Conselleira de Educación e Ordenación Universitaria
ANEXO I
Criterios de valoración
1. Actividade docente.
1.1. Docencia.
1.1.a. Docencia impartida (período de contratado colaborador).
1.1.b. Dirección ou titorías de proxectos de fin de carreira, grao, másters, etc.
1.1.c. Docencia en máis dun ciclo (se é doutor).
1.1.d. Coordinación da docencia.
1.2. Avaliación da actividade docente.
2. Formación e innovación para a docencia.
2.1. Estadías en centros de formación docente (mobilidade).
2.2. Participación en actividades de innovación docente.
2.2.a. Proxectos de innovación docente.
2.2.b. Proxectos ou plans de adaptación ao EEES.
2.2.c. Utilización de TICs na docencia (plataformas docentes, guías docentes virtuais, etc.).
2.3. Formación docente.
2.3.a. Cursos de especialización docente.
2.3.b. Cursos de formación docente.
2.4. Realización de material docente (libros, manuais, webs, etc.).
3. Investigación.
3.1. Publicacións en artigos.
3.2. Libros.
3.3. Participación en proxectos.
3.4. Participación en congresos de relevancia científica.
3.5. Lectura de tese de doutoramento.
4. Xestión.
4.1. Desempeño de cargos unipersoais.
5. Outros méritos.
5.1. Experiencia profesional e ámbitos non-universitarios.
5.2. Outros méritos.
ANEXO II
Baremo de valoración
A. Para o informe previo á prórroga do contrato de profesora ou profesor colaborador o baremo será o seguinte en cada un das epígrafes:
1. Actividade docente: un máximo de 50 puntos.
2. Formación e innovación para a docencia: un máximo de 20 puntos.
3. Investigación: un máximo de 20 puntos.
4. Xestión: un máximo de 5 puntos.
5. Outros méritos: un máximo de 5 puntos.
B. Para a avaliación previa á adquisición do carácter indefinido do contrato de profesora ou profesor colaborador o baremo será o seguinte en cada un das epígrafes:
1. Actividade docente: un máximo de 65 puntos.
2. Formación didáctica e innovación para a docencia: un máximo de 35 puntos.
3. Investigación: un máximo de 40 puntos.
4. Xestión: un máximo de 5 puntos.
5. Outros méritos: un máximo de 5 puntos.
C. Para que o resultado final do informe previo á prórroga do contrato de profesora ou profesor colaborador sexa favorable, deberase obter unha puntuación total de 50 puntos e alcanzar, ademais, un mínimo de 30 puntos na epígrafe 1 de Actividade docente. No caso contrario o informe será desfavorable.
D. Para que o resultado final da avaliación previa á adquisición do carácter indefinido do contrato de profesora ou profesor colaborador sexa positivo, a puntuación total obtida deberá ser de 75 puntos e deberá alcanzar, ademais, un mínimo de 30 puntos na epígrafe 1 de Actividade docente, así como un mínimo de 5 puntos na epígrafe 2 de Formación didáctica e innovación para a docencia. No caso contrario a avaliación será negativa.
Ver referencia pdf "08500D007P021.PDF"
ANEXO IV
Declaración de veracidade
Nome e apelidos:
DNI ou equivalente:
O abaixo asinante declara que son certos os datos que fai constar no curriculo, así como toda a documentación xustificativa que se xunta á súa solicitude de avaliación ou informe para a prórroga ou adquisición do carácter indefinido do contrato de profesora o profesor colaborador, asumindo no caso contrario as responsabilidades que puidesen derivar das inexactitudes que consten nestes documentos.
Santiago de Compostela, de de 2008.
Sinatura: